Xalqaro sirk sanʼati festivalini tashkil etish va oʻtkazish toʻgʻrisida
(resolution, 2025-03-03)

Dunyo xalqlarining sirk sanʼati yutuqlaridan bahramand boʻlish, oʻzbek milliy sirk sanʼatini asrab-avaylash va rivojlantirish, uning obroʻ-eʼtiborini, sanʼat sohasidagi oʻrni va jamiyat taraqqiyotidagi ahamiyatini oshirish, xalqlar oʻrtasida madaniy aloqalarni mustahkamlash, shuningdek, Vazirlar Mahkamasining “Oʻzbek sirk sanʼatini yanada rivojlantirish va “Oʻzbek davlat sirki” davlat muassasasi faoliyatini qoʻllab-quvvatlash chora-tadbirlari toʻgʻrisida” 2019-yil 23-yanvardagi 55-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi hamda Toshkent shahar hokimligining “Xalqaro sirk sanʼati” festivalini (keyingi oʻrinlarda Festival deb ataladi) 2021-yildan boshlab har ikki yilda bir marotaba noyabr oyida Toshkent shahrida oʻtkazish toʻgʻrisidagi taklifi maʼqullansin. 2. “Xalqaro sirk sanʼati” festivalini oʻtkazish tartibi toʻgʻrisidagi nizom ilovaga muvofiq tasdiqlansin. 3. Oʻzbekiston Respublikasi Madaniyat vazirligi va Toshkent shahar hokimligi Festivalni tashkil etish va oʻtkazish boʻyicha masʼul etib belgilansin. 4. Oʻzbekiston Respublikasi Madaniyat vazirligi va Toshkent shahar hokimligiga: manfaatdor vazirliklar va idoralar bilan birgalikda Festivalga tayyorgarlik koʻrish va uni oʻtkazish boʻyicha tadbirlar rejasini ishlab chiqish, tasdiqlash hamda Festivalni oʻtkazish uchun homiylik xayriyalarini jalb etish choralarini koʻrish; Festival sovrindorlariga topshiriladigan diplom, sertifikat, statuetka namunalarini ishlab chiqish va tasdiqlash; Festivalni tashkil etish va oʻtkazish bilan bogʻliq boshqa masalalarni hal etish vazifalari yuklansin. 5. Toshkent shahar hokimligi “Oʻzbek davlat sirki” davlat muassasasi binosining atrofidagi hududlarda obodonlashtirish va koʻkalamzorlashtirish ishlari amalga oshirilishini taʼminlasin. 6. Oʻzbekiston Respublikasi Madaniyat vazirligi Axborot texnologiyalari va kommunikatsiyalarini rivojlantirish vazirligi, Turizmni rivojlantirish davlat qoʻmitasi bilan birgalikda bir oy muddatda Festival veb-saytini tayyorlab, Internet jahon axborot tarmogʻiga joylashtirilishini hamda muntazam ravishda yangiliklar, fotosuratlar, audio va video materiallar bilan yangilab borilishini taʼminlasin. 7. Festivalni tashkil etish va oʻtkazish bilan bogʻliq xarajatlarning quyidagi manbalar hisobidan amalga oshirilishi belgilansin: 50 foizi — Oʻzbekiston Respublikasi Madaniyat vazirligi huzuridagi Madaniyat va sanʼatni rivojlantirish jamgʻarmasi mablagʻlari; 50 foizi — Toshkent shahar mahalliy budjetining qoʻshimcha manbalari, yuridik va jismoniy shaxslarning homiylik xayriyalari va qonunchilikda taqiqlanmagan boshqa manbalar. 8. Oʻzbekiston Respublikasi Tashqi ishlar vazirligi Oʻzbekiston Respublikasi Madaniyat vazirligining buyurtmanomalariga asosan Festivalga tashrif buyuruvchi mehmonlar uchun kirish vizalarining konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan, belgilangan tartibda rasmiylashtirilishini taʼminlasin. 9. Oʻzbekiston Milliy axborot agentligi, Oʻzbekiston Milliy teleradiokompaniyasi, “Dunyo” axborot agentligi va boshqa ommaviy axborot vositalariga Festivalni oʻtkazish boʻyicha amalga oshirilayotgan ishlarni keng yoritib borish tavsiya etilsin. 10. Mazkur qarorning bajarilishini nazorat qilish Oʻzbekiston Respublikasi madaniyat vaziri B.S. Sayfullayev zimmasiga hamda Oʻzbekiston Vazirlar Mahkamasining Yoshlar siyosati, madaniyat, maʼrifat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. 1. Ushbu Nizom “Xalqaro sirk sanʼati” festivalini (keyingi oʻrinlarda Festival deb ataladi) oʻtkazish tartibini belgilaydi. 2. Festival quyidagilarni nazarda tutgan holda oʻtkaziladi: jahon sirk sanʼati yutuqlaridan bahramand boʻlish, milliy sirk sanʼati anʼanalarini asrab-avaylash, tomoshabinlarning sirk sanʼatiga boʻlgan ehtiyojlarini qondirish, milliy sirk dasturlarining badiiy saviyasi va qamrovini kengaytirish; sirk sanʼatining betakror ruhi va qiyofasini, oʻziga xosligini eʼtirof etish, xalqlar oʻrtasida doʻstlik rishtalarini mustahkamlash, tinchlik, doʻstlik va ahillikni, boy tarixiy va betakror madaniyatimizni keng targʻib etish, mamlakatimiz sirk sanʼatini jahon hamjamiyatidagi nufuzini yanada oshirish; milliy sirk sanʼatini yanada rivojlantirish, boshqa xalqlarning sirk sanʼati anʼanalarini oʻrganish maqsadida ijodiy muloqotlar olib borishni yoʻlga qoʻyish; madaniy aloqalarni yanada mustahkamlash, sirk sanʼati sohasidagi ilmiy oʻrganish va izlanishlarni hamkorlikda amalga oshirish, oʻzaro tajriba almashish, davra suhbatlari, taqdimot va mahorat darslarini tashkil etish. 3. Festival 2021-yildan boshlab har ikki yilda bir marta Toshkent shahrida oʻtkaziladi. 4. Oʻzbekiston Respublikasi Madaniyat vazirligi: Festivalni oʻtkazishning aniq sanasi va muddatini belgilaydi hamda Festival boshlanishidan uch oy oldin ommaviy axborot vositalarida eʼlon qiladi; Festival dasturini ishlab chiqadi, tasdiqlaydi va Festival oʻtkazilishidan uch oy avval uning turizm tashkilotlariga taqdim etilishini, Internet jahon axborot tarmogʻi va ijtimoiy tarmoqlarda joylashtirilishini taʼminlaydi. 5. Oʻzbekiston Respublikasi Madaniyat vazirligi hamda Toshkent shahar hokimligi Festival tashkilotchilari hisoblanadi. 6. Festival doirasida quyidagi tadbirlar oʻtkaziladi: mahalliy va xorijiy sirk ustalari tomonidan koʻrgazmali namoyishlar, ijodiy uchrashuvlar, sayillar, matbuot konferensiyalari, davra suhbatlari, taqdimot va mahorat darslari, ilmiy-amaliy konferensiya; sirk ustalarining Xalqaro koʻrik-tanlovi (keyingi oʻrinlarda koʻrik-tanlov deb ataladi); Festival koʻrik-tanlovning gʻoliblari va sovrindorlari ishtirokida “Oʻzbek davlat sirki” davlat muassasasida tantanali taqdirlash marosimi va sirk namoyishlari bilan yakunlanadi. Festival doirasida mahalliy va xorijiy sirk ustalari tomonidan koʻrgazmali namoyishlar, ijodiy uchrashuvlar, sayillar, matbuot konferensiyalari, davra suhbatlari, taqdimot va mahorat darslari, ilmiy-amaliy konferensiyani oʻtkazish tartibi Oʻzbekiston Respublikasi Madaniyat vazirligi tomonidan belgilanadi. 7. Festivalga Oʻzbekiston Respublikasi Madaniyat vazirligi tomonidan tasdiqlangan Xalqaro hayʼat aʼzolari, faxriy mehmonlar va ishtirokchi sifatida xorijiy mamlakatlardan ijodiy delegatsiyalar taklif etiladi. 8. Koʻrik-tanlovda namoyish etiladigan sirk dasturlarining musiqalari fonogramma yoki orkestr orqali ijro etiladi. 9. Koʻrik-tanlovda masxarabozlar ishtirok etishiga yoʻl qoʻyilmaydi. Masxarabozlar tomonidan faqat koʻrgazmali chiqishlar namoyish etilishi mumkin. 10. Tashkilotchilar taklifiga koʻra sirk ustalari, xorijiy davlatlardan taniqli olimlar, mutaxassislar va faxriy mehmonlar Festivalda oʻz hisobidan qatnashishi mumkin. 11. Koʻrik-tanlovda ishtirok etishni istagan sirk artistlari va sirk jamoalari koʻrik-tanlovni oʻtkazish sanasidan ikki oy oldin Oʻzbekiston Respublikasi Madaniyat vazirligiga quyidagilarni taqdim etishlari lozim: sirk jamoasi tarkibi va soni, jamoa haqida maʼlumotnoma (rezyume), sirk artisti yakka oʻzi ishtirok etganda, u haqida maʼlumotnoma (rezyume); hayvonlar uchun tegishli veterinariya xulosasi; CD hamda DVD diskda taqdimot ijod namunasidan lavhalar; sugʻurta polisi. 12. Har bir ishtirokchi Festivalda 1 yoki 2 ta sahna koʻrinishi bilan chiqishi mumkin. 13. Festival ishtirokchilari zimmasiga quyidagi majburiyatlar yuklanadi: “Veterinariya toʻgʻrisida”gi Oʻzbekiston Respublikasi Qonuni talablariga muvofiq veterinariya hujjatlarini roʻyxatdan oʻtkazish; Yovvoyi fauna va floraning yoʻq boʻlib ketish xavfi ostida boʻlgan turlarining xalqaro savdosi haqidagi konvensiya (CITES), hayvonlarni muhofaza qilish va ulardan foydalanish boʻyicha xalqaro hujjatlar talablariga qatʼiy amal qilish; sirk dasturi ijrosi va mashgʻulotlar davomida xavfsizlik va mehnat muhofazasi qoidalariga rioya qilish; Festival davomida Oʻzbekiston Respublikasi qonunlariga rioya etish. Havo-akrobat gimnastlari oʻzlari foydalanadigan chiqish uskuna jihozlariga joriy yilda berilgan texnik sertifikatlarga ega boʻlishi lozim. 14. Maxsus xavfsizlik vositalarisiz ishtirokchilarning salomatligi va hayotiga xavf tugʻdiradigan chiqishlarni koʻrsatish taqiqlanadi. 15. Sugʻurta polisiga ega boʻlmagan ishtirokchilarning sirk dasturlari koʻrib chiqilmaydi. 16. Tanlovda ishtirok etish ketma-ketligi Festival rejissori tomonidan belgilanadi. Festival rejissori Oʻzbekiston Respublikasi Madaniyat vazirligi tomonidan belgilanadi. 17. Oʻzbek, ingliz va rus tillari festivalning ishchi tillari etib belgilanadi. 18. Festivalni tashkil etish va oʻtkazish bilan bogʻliq sarf-xarajatlar tashkilotchilar tomonidan ishlab chiqilgan va belgilangan tartibda tasdiqlangan smeta asosida quyidagi tartibda: 50 foizi — Oʻzbekiston Respublikasi Madaniyat vazirligi huzuridagi Madaniyat va sanʼatni rivojlantirish jamgʻarmasi mablagʻlari; 50 foizi — Toshkent shahar mahalliy budjetining qoʻshimcha manbalari, yuridik va jismoniy shaxslarning homiylik xayriyalari va qonunchilikda taqiqlanmagan boshqa manbalar hisobidan qoplanadi. 19. Festivalning ishtirokchilari va xorijiy mehmonlari, shuningdek, Xalqaro hayʼat aʼzolari tashkilotchilar tomonidan Festival oʻtkaziladigan davr va hududda yotoqxona, ovqatlanish va belgilangan marshrut boʻyicha transport bilan taʼminlanadilar. Festival xorijiy mehmonlarining Oʻzbekiston hududidagi alohida mehmonxona va transport xarajatlari ularni taklif etgan mezbon tashkilot va muassasalar yoki mehmonlarning oʻzlari tomonidan qoplanadi. 20. Koʻrik-tanlov ishtirokchilarining chiqishlarini baholash maqsadida Oʻzbekiston Respublikasi Madaniyat vazirligi tomonidan 7 — 9 kishidan iborat tarkibda Xalqaro hayʼat tashkil etiladi. Xalqaro hayʼat tarkibiga sirk sanʼati yoʻnalishi boʻyicha yuqori malakali mutaxassislar, taniqli sanʼat va madaniyat arboblari, olimlar, tadqiqotchilar, xorijiy va mahalliy sirk ustalari, shuningdek, ishtirokchi davlatlardan tegishli sohalar namoyandalari taklif etiladi. Xalqaro hayʼat aʼzolari raisni oʻz tarkibidan saylaydi. Xalqaro hayʼat raisiga — 1500 AQSH dollari, hayʼat aʼzolariga — 1000 AQSH dollari miqdorida gonorar puli toʻlanadi. 21. Ishtirokchilar quyidagi mezonlar asosida baholanadi: jarayonida sirk sanʼatining asl xususiyatlari va oʻziga xosligining aks etishi; ijrochilarning yuksak ijro va kasbiy mahorati, tryuk repertuarining murakkabligi; chiqishlarning va ijrochilarning zamonaviyligi hamda oʻziga xosligi. 22. Xalqaro hayʼat tomonidan koʻrik-tanlov ishtirokchilarining chiqishlari toʻrtta yoʻnalish boʻyicha baholanadi: gimnastika; akrobatlar; hayvonlar olami; maxsus (original) chiqishlar. 23. Festival mukofotlarini berish toʻgʻrisidagi qaror ochiq ovoz berish yoʻli bilan qabul qilinadi va bayonnoma tuziladi. 24. Xalqaro hayʼat qarori Festivalning tantanali yopilish marosimida eʼlon qilinadi. 25. Koʻrik-tanlov gʻoliblari diplom, statuetka va quyidagi pul mukofotlari bilan taqdirlanadi: I — oʻrin (har bir yoʻnalish boʻyicha bittadan) 5 000 AQSH dollari; II — oʻrin (har bir yoʻnalish boʻyicha bittadan) 3 500 AQSH dollari; III — oʻrin (har bir yoʻnalish boʻyicha bittadan) 2 000 AQSH dollari. Koʻrik-tanlov sovrindorlari Festivalning tantanali yopilish marosimi dasturida qatnashadilar. Festivalning har bir qatnashchisiga “Xalqaro sirk sanʼati” festivali ishtirokchisi sertifikati beriladi. 26. Tashkilotchi quyidagi huquqlarga ega: Festival qatnashchilarining ijrolarini efirga uzatish hamda boshqa tashkilotlarga translyatsiya qilishi uchun ruxsatnoma berish; Festivalni oʻtkazish va uning yakuni davomida tayyorlangan barcha turdagi video, bosma va boshqa turdagi mahsulotlarni ishlab chiqarish va tarqatish; Festivalda ishtirok etishni istagan jismoniy va yuridik shaxslar tomonidan tashkilotchilarga yuboriladigan materiallardan reklama maqsadida foydalanilishi mumkin; Festivalga jahondagi sirk sanʼati boʻyicha yetakchi soha mutaxassislari va sanʼat namoyondalarini jalb etish. 27. Festivalning har bir qatnashchisi oʻz tibbiy sugʻurtasiga ega boʻlishi lozim. 28. Davlat moliyaviy nazorati inspeksiyasi Festivalni tashkil etish va oʻtkazish uchun ajratilgan budjet mablagʻlarining maqsadli ishlatilishi va toʻgʻri toʻlanishini nazorat qiladi.